Tiatr prokarantlean tiatr kolechim sogllim angam fulounchim, ani tantuntlean tiatrak eke vegllech tenkxer pavounchea hetun, 1960 vorsa Kala Mogi, Kandolle hi sonvstha zolmak aili. Zorui Kandolle ganvantlea Saipem vattarant dor vorsa fest-porbe nimitan hi Sonvstha tiatr machier haddtali, torui tichea vavrak 1974 vorsa thaun sarkem mhotv yeunk laglem.
 Tiatramni 'Flashback' pod'dot vaporpacho-i poilo man he Sonvsthek favo zata.
 Kala Mogi Kandolle sonvsthen aplea bavttea khal machier haddlolea kaim tiatranche onnkar korun, The Verdict, Sweet Poison, United We Stand oxea nanvan inglez-ui khell machier dakoyleat.
 Sonvskrutayentlean bhas tigun urta hem mandun gheun, Konknni bhas sonvskrutayentlean samballunk ani rakunk he Sonvsthen sabar pavtti Akaxvannicher ani Ponnji Durdorxonacher karyavolli sador keleat. Tea bhair, Kala Mogi, Kandolle Sonvsthechea nanvan khubxe tiatr ani Konknni karyavolli Mumboi, Bengllur, Mungllur, Dubai, Muscat ani her zageancher dakoyleat.
 Tiatr prokarantlean tiatr kolechim sogllim angam fulounchim, ani tantuntlean tiatrak eke vegllech tenkxer pavounchea hetun, 1960 vorsa Kala Mogi, Kandolle hi sonvstha zolmak aili. Zorui Kandolle ganvantlea Saipem vattarant dor vorsa fest-porbe nimitan hi Sonvstha tiatr machier haddtali, torui tichea vavrak 1974 vorsa thaun sarkem mhotv yeunk laglem.
 1974 vorsa thaun Kala Academy, Gõy he sonvsthen Tiatr Spordhek survat keli. Tiatracho dorzo sogllea angamni sudarchea monan ani hetun, tea vorsa thaun hi Kala Mogi, Kandolle Sonvstha dor vorsa he spordhent bhag gheunk lagli. He Sonvsthechea ud'dexa promannem, he Sonvsthen khorench tiatrachea mollar dolleant bhorpa sarkim noveponnam haddlim.
 Adim tiatramni, pirluk vazoun khunna kelea uprantuch kantar gavunk va tiatracho pordo voir sorunk survat zatali. Punn 1974 vorsa zalole Kala Academy, Gõy hiche poilech tiatr spordhent Kala Mogi, Kandolle Sonvsthen pirluke bodlek aplea 'Inspektor' tiatrant uzvaddachi khunna vaporli.
 Tea bhair, heach tiatrant tinnem 'Prompting'-achi sonvoym moddli, ani 'Prompting' nastanam tiatr korum yeta mhonn thavem kelem. Tiatramni bhumika korpi patranchi vollok korun divpachi-i tora he Sonvsthen suru keli.
 Tiatramni 'Flashback' pod'dot vaporpacho-i poilo man he Sonvsthek favo zata.
 Khoreponnak mhotv divpacho-i proyotn he Sonvsthen tiatrantlean kela. 'Kallok ani Uzvadd' tiatrant don ghorabe dakoyle, tantuntlo zo hindu ghorabo aslo, tantuntlim sogllim patram hinduch aslim. Oxe torechea proyoga udexim, Kala Mogi, Kandolle sonvstha sonvskrutayentlean Gõykaram modem ekvott ghoddoun haddpacho proyotn kortanam dislo.
 Tiatramni khunnam udexim bhumika, ani suchoktaye udexim machiechi manddavoll koxi korum yeta tem-ui Kala Mogi, Kandolle Sonvsthen 1978 vorsa, 'Hanvuch To' tiatrantlean dakoylem, ani tiatrachim anink don angam fuloylim.
 Machieche manddavollintlean-ui tiatracho dorzo sudarche khatir he Sonvsthen kolponam sodun kaddli. 'Ontoskorn ani Kaido' tiatrant machieche manddavolli khatir fokot don 'set'-ancho vapor kelo, ani uprant 'Goa Going Gone? ', 'Eksiddentt,' adi. tiatramni fokot eka 'set'-acher tiatr choloyle. Teach 'Ontoskorn ani Kaido' tiatrant he Sonvsthen tiatrache dekave probhavik korunk rikordd kelolea songitacho 'background' songit mhonn koso vapor korum yeta tem dakoun dilem.
 Tiatr machier, bhurgeanche tiatr nasle. Bhurgim tiatramni nhestalim, punn puray ritin bhurgeamni kelole tiatr nasle. Tiatr machier jem kitem nam tem suru korpache poromporek dhorun, Kala Mogi, Kandolle Sonvsthen 1992 vorsa fokot bhurgeamni bhumika korcho 'Bhurgem Jivit' tiatr machier haddlo, ani Kala Mogi, Kandolle sonvsthek anink eka yesachea panvddear choddoyli.
 Kala Academy Gõy hinnem ghoddoun haddlole Tiatr Spordhent survatek thaun Kala Mogi, Kandolle sonvsthen 20 odik pavtti bhag ghetlo. Tiatrache machier khubxim noveponnam haddlolea khatir, hea spordheamni tiatranche borpavolli khatir, digdorxonam khatir, bhumike khatir, machieche manddavolli khatir, songita khatir, uzvaddache vevosthe khatir Kala Mogi, Kandolle sonvsthek sabar inamam favo zaleant. Itlench nhoi, he spordhent he Sonvsthe udexim ube kelolea agllea-vegllea tiatram khatir, sabar pavtti Poilem, Dusrem ani Tisrem inam' favo zalam.
 Tiatrantlean kormonnuk diunk vavurtanam, Kala Mogi, Kandolle sonvsthen somazak bori xikounn diunchem karya kelam. 'Ami Soglle Ek,' 'Eksiddent' he tiatr te gozalichi dekh thartat.
 Desacho obhiman ballgun, 'Mhan Mhozo Des' oxea nanvan sonvskrutayentlean desacho mog ugtaupi ani nagrikanchea-i kallzant toch mog utpon'n korcheo karyavolli Kala Mogi, Kandolle sonvsthen aple vedir ghoddoun haddleat hi bes bori gozal asa.
 Kala Mogi Kandolle sonvsthek 2004-05 vorsa 25 vorsam bhorlim tednam, he Sonvsthen Konknni bhas sabar torenim tigun urchi mhonn tiatranchim pustokam, gitancheo CD uzvaddayleo; ani tiatracho ukhol zaunchea hetun tiatrachea sabar angancher kam'sallo ghoddoun haddleo.
 Kala Mogi Kandolle sonvsthen aplea bavttea khal machier haddlolea kaim tiatranche onnkar korun, The Verdict, Sweet Poison, United We Stand oxea nanvan inglez-ui khell machier dakoyleat.
 Sonvskrutayentlean bhas tigun urta hem mandun gheun, Konknni bhas sonvskrutayentlean samballunk ani rakunk he Sonvsthen sabar pavtti Akaxvannicher ani Ponnji Durdorxonacher karyavolli sador keleat. Tea bhair, Kala Mogi, Kandolle Sonvsthechea nanvan khubxe tiatr ani Konknni karyavolli Mumboi, Bengllur, Mungllur, Dubai, Muscat ani her zageancher dakoyleat.
 Konknni mollar ani tantuntlea tantum tiatr mollar Kala Mogi, Kandolle Sonvstha az meren zo vavr korit ailea, tea vavra khatir he Sonvsthek khorench chepem kaddunk favo! 